የዜግነት አገልግሎት ፕሮግራም በወሊሶ ተጀመረ
ጠቅላይ ሚኒስትር አብይ አህመድ ከአማራ፣ ከኦሮሚያና ከሶማሊያ ክልሎች ርዕሳነ መስተዳድርና ከከፍተኛ የመንግሥት አመራሮች ጋር በደቡብ ምዕራብ ሸዋ ዞን በወሊሶ ከተማ በወሊሶ ሊበን አንደኛ ደረጃ ትምህርት ቤት ትናንት ተገኝተው የዜግነት አገልግሎት ፕሮግራም አስጀመሩ፡፡ በግቢው ውስጥ ያሉ ዛፎችን ልምላሜ በማድነቅ ችግኝ መትከል መረጋጋትንና ተስፋን አመላካች መሆኑን ተናግረዋል፡፡ የዋንዛ፣ የአቦካዶ፣ የፅድና የዋርካ ችግኞችን ጭቃ ሳይፀየፉ በርከክ ብለው ተክለዋል፡፡
 በኦሮሚያ ክልል በየትምህርት ቤቶች ሊሰራ የታሰበውን የማስፋፊያ ግንባታ በመጎብኘት ሀገራችን በአጭር ጊዜ ውስጥ ለመበልፀግ ትምህርት የማይተካ ሚና አለው ሲሉ የማስፋፊያውን ግንባታ ፋይዳ አስረድተዋል:: ከመኪናቸው ወርደው እጃቸውን በመታጠብ ለወሊሶ ሊበን አንደኛ ደረጃ ትምህርት ቤት ቤተ መጽሕፍት የመማሪያና የአጋዥ መጽሐፍት እንዲሁም 50 ኮምፒዩተሮችን በስጦታ አበርክተዋል፡፡ በከተማው ውስጥ የአቅመ ደካሞችን ቤት በመጎብኘት መልሶ የማደስ የበጎ አድራጎት ሥራን በይፋ አስጀምረዋል፡፡
የኢትዮጵያንም ሆነ የኦሮሚያን ታሪክ ስናነሳ ወሊሶ ጉልህ ስፍራ አላት፡፡ ወሊሶ የነፃነት ናፋቂና የሀገር ወዳድ ሕዝብ ባለቤት ናት፡፡ አድዋ ላይ ወራሪ ኃይልን ድል በማድረግ ረገድ ከሌሎች ኢትዮጵያውያን ወንድሞቹ ጋር እኩል ታሪክን ፅፏል፡፡ ሀገርን ከውጭ ወራሪ ከመጠበቅ ጀምሮ እስከ ቅርብ ጊዜ የሥርዓት ለውጥ ድረስ ከፍተኛ ሚና ተጫውቷል፡፡ ወጣቶችም እንደ ደጃዝማች ባልቻ ሳፎ፣ ገረሱ ዱኪ፣ ፊታውራሪ ሀብተጊዮርጊስ ድነግዴና የመሳሰሉ የሀገር ባለውለታዎችን ፈር ተከታይ በመሆን የሀገርን እድገት ከጫፍ ማድረስ አለበት ብለዋል፡፡ ቀደም ካለው ጊዜ ጀምሮ ለመንግሥት አማካሪ በመሆን ሀገራቸውን ሲያገለግሉ የነበሩ የሀገር ባለውለታዎች መውጫ ናት ወሊሶ ያሉት ጠቅላይ ሚኒስትሩ፤ በቀጣይም አንድነታችንን አጠናክረን ሀገርን ለቀጣዩ ትውልድ ማስረከብ እንደሚያስፈልግ ገልጸዋል፡፡ 
የዜግነት አገልግሎት ማለት ያለምንም ክፍያ በፍላጎት ወገኑንና ሀገሩን ማገልገል እና መርዳት ማለት በመሆኑ ወጣቱ ለአቅመ ደካሞች ደራሽና ከለላ መሆን አለበት ሲሉ የገለፁት ጠቅላይ ሚኒስትሩ በዚህ ልክ መስራት ከተቻለ የዜግነት አገልግሎት ኢንቨስትመንት ማለት ነው ብለዋል:: አሁን ያለው ወጣት በመማርና በመስራት ሀገሩን የታፈረችና የተከበረች ማድረግ አለበት፡፡ ካለፉት በርካታ ገድሎች በመማር ወጣቱ እራሱንና ሀገሩን መለወጥ አለበት፡፡ በዚህ ለሚሳተፉ ወጣቶች መንግሥት ከጎናቸው በመሆን አስፈላጊውን ሁሉ ድጋፍ ያደርጋል ሲሉ ቃል ገብተዋል፡፡ አሁን ያለው ወጣት ለቀጣይ ትውልድ ድህነትን ሳይሆን ብልፅግናን ማስተላለፍ አለበት ብለዋል:: 
የኦሮሚያ ክልል ፕሬዚዳንት አቶ ሽመልስ አብዲሳ በበኩላቸው እንደተናገሩት፣ በኦሮሚያ ክልል ከችግኝ ተከላ ጎን ለጎን ከ10ሺህ በላይ ለሚሆኑ የአንደኛ ደረጃ ትምህርት ቤቶች ለእያንዳንዱ ተጨማሪ ሦስት ክፍል የማስፋፊያ ግንባታዎች ይጀመራሉ፡፡ እንዲሁም ተማሪዎች የተማሩትን ትምህርት ሰፋ አድርገው እንዲገነዘቡ ለማድረግ ከ560 በላይ ቤተመጽሐፍቶችን ለመክፈት ዝግጅት እየተደረገ ነው፡፡ የአቅመ ደካሞችን ቤት በስፋት የማደስ ሥራ ይሰራል፡፡
አዲስ ዘመን ሰኔ 7/2012ሞገስ ጸጋዬ